<classify> WAZIRI wa Nishati, Medard Kalemani amewaagiza wakandarasi wanaotekeleza mradi kupitia Wakala wa Umeme Vijijini REA kuukamilisha haraka ili kuharakisha maendeleo kwa wananchi.Akizungumza kwa nyakati tofauti katika vijiji vya Magaoni na Kibiboni vilivyopo wilayani Mkinga, Tingeni na Kwabota wilayani Muheza, Waziri Kalemani alisema tangu kuzinduliwa kwa Mradi huo wa REA Awamu ya Tatu mwaka jana unatekelezwa kwa kusuasua.Mradi ulichelewa baada ya kuzinduliwa mwaka jana, lakini sasa tutahakikisha tunautekeleza kwa haraka...niwaombe wakandarasi wa mradi huu kote nchini muongeze kasi wananchi wana kiu ya kupata umeme, amesema.Akiwa wilayani Mkinga, Waziri alimhakikishia Mwenyekiti wa Kamati ya Kudumu ya Bunge ya Nishati na Madini, Dustan Kitandula ambaye pia ni Mbunge wa jimbo hilo, kuwa vijiji vyake alivyoomba kuingiziwa umeme hadi kufikia mwaka 2020 vyote vitakuwa vimepatiwa umeme huo.Waziri pia aliwaagiza viongozi wa kata na vijiji kutenga fedha kwa ajili ya kugharamia kuingiza umeme kupitia zoezi hilo kwenye majengo ya umma kama Shule, Zahanati, Masoko, Polisi, Misikiti na Makanisa badala ya kuingiza umeme kwa wananchi kisha majengo hayo kusahaulika.Mbunge wa Mkinga, Kitandula alimsifu Rais John Magufuli kwa hatua yake ya kusaidia kufikisha umeme wa bei nafuu kwa wananchi wa vijijini hatua ambayo imesaidia kuleta ukombozi katika maeneo mengi ya vijijini. Mkuu wa Wilaya ya Mkinga, Yonah Mark aliishukuru Serikali ya Awamu ya Tano chini ya Rais Magufuli kwa kufikisha umeme hadi katika vitongoji ambako sasa maendeleo yanakwenda kwa kasi kubwa. Mbunge wa Jimbo la Muheza, Balozi Adadi Rajabu alisema kutokana na ukubwa wa jimbo lake lenye kata 37, vijiji 135 na vitongoji 525 alimuomba waziri huyo kumsaidia yale maeneo ambayo hayajafikiwa na umeme huo ikiwemo Kata ya Tongwe upelekwe ili kuchochea maendeleo ya wananchi vijijini. Mkuu wa Wilaya ya Muheza.Mhandisi Mwanasha Tumbo, alimuomba waziri kuipatia umeme kupitia mradi huo hospitali mpya ya wilaya inayojengwa katika kata ya Lusanga ili kuwaunga mkono katika jitihada za kujikomboa kwa kupata hospitali hiyo.Waziri aliagiza mkandarasi aende kuweka umeme.Waziri ambaye alifika kukagua kazi ya zoezi la uwekaji wa umeme wa REA katika wilaya za Mkoa wa Tanga, aliongozana na Kaimu Mkurugenzi wa Tanesco Kahitwa Bishaija, Kaimu Mkurugenzi wa REA, Bengiel Msofe na Meneja wa Tanesco Kanda ya Kaskazini Stellah Hiza.  <topic>: KITAIFA 